Det skal fremover være lettere at komme ud i naturen, hvis man har et handicap - eller af andre årsager er gangbesværet. Derfor har Videncenter for Handicap skabt en ny hjemmeside , som skal give overblik over tilgængelige naturoplevelser. Det glæder blandt andre Gerhard Korbo fra Aalborg, der benytter sig af en liggende cykel til daglig. - Det vil betyde, at jeg kan komme ud nogle nye steder, fordi jeg på forhånd kan vide, om ruten kan gennemføres. Når jeg er på tur i naturen, foregår det typisk på en lav håndcykel, så her har underlaget og belægningen en stor betydning. Jeg ligger ned, når jeg cykler, så jeg har brug for ruter uden for mange huller. Der er allerede nu beskrevet over 100 ruter fordelt over hele landet på udinaturen.dk , og der kommer løbende flere til. - Vi ved, at mange gerne vil mere ud i naturen, men det har tidligere været svært at finde oplysninger om tilgængelighed. Nu kan man finde inspiration til planlægningen og informationer om for eksempel om hældningsgraden og længden på ruter, så man med ro i maven kan tage ud på tur – alene eller sammen med andre, siger Lærke Falstaff, som er projektleder for Natur for alle. Det nye tiltag er skabt i kraft af projektet “Natur for alle”, som er forankret i Videnscenter om handicap. Projektet er blevet til med støtte fra Aage V. Jensens Naturfond og Friluftsrådets Udlodningsmidler. Stederne egner sig til menneske med handicap, såvel som ældre, gangbesværede og børnefamilier, at få inspiration og tryghed til at tage ud i naturen. Stort behov En undersøgelse foretaget af Danske Handicaporganisationer viser, at 60 procent af mennesker med handicap gerne vil mere ud i naturen, end de er i dag. Én af årsagerne skyldes, at det er svært at finde ud af, hvor naturen er tilgængelig ud fra det handicap, og de behov man har. - Det er et kæmpe skridt, vi tager med det nye overblik. Vi går fra en situation med stor usikkerhed for mennesker med handicap og omgivelserne, om det overhovedet var muligt at komme i naturen, til nu at kunne komme ud og få glæde af naturen sammen med alle andre, siger Sif Holst, styregruppemedlem i projekt Natur for alle og forperson i Videnscenter om handicaps bestyrelse.

Referat:
Der er allerede beskrevet over 100 ruter.